Россия мәктәпләрендә әкият сөйләүче әби-бабайлар барлыкка киләчәк 

	Тиздән Россия мәктәпләрендә волонтер әби-бабайлар эшли башларга мөмкин. Алар озай­тылган көн төркемендә (продленка) тәрбияче вазыйфасын башкарачак. Бу көннәрдә Мәгариф хезмәтләреннән файдаланучылар хокукын яклау җәмгыяте башлыгы Виктор Панин Россия мәгариф министры Дмитрий Ливановка шундый тәкъдим юллаган.	 Панин фикеренчә, күп вакытын эшләп уздырган ата-аналар еш кына бала белән дәрес әзерләргә, йә булмаса, катлаулы фәнне үзләштерү өчен өстәмә шө­гыльләнеп утырырга вакыт таба алмый. Ә әби-бабайлар моңа бик теләп риза булыр иде, ди ул. “Һәр мәктәптә дә­рестән соң баланы укырга, язарга өйрә­түче, дәрес әзер­ләргә ярдәм итүче әби-ба­байлар төрке­мен булдырырга кирәк. 7-10 кешедән торачак әлеге төр­кем әгъ­зала­рының яше 50­дән югары булырга тиеш”, – ди проект авторы. “Волонтер әби-ба­бай­лар бик яхшы тәр­бияче дә була алыр иде, – ди Панин. – Башлангыч сыйныф укучыларын зиһенне үс­те­рүче уен­нар уйнатса, яшүс­мер­ләрне исә алар бәхәсле очрак­ларны көч кулланмый гына чишәргә өйрәтә ала”.

Сүз уңаеннан, мондый программа күп кенә чит ил­ләрдә, аеруча АКШ һәм Япо­ниядә уңышлы гына эшләп килә икән инде. Әйтик, 1996 елда АКШта Experience Corps дигән махсус программа эшли башлаган. Аның ниге­зендә теге яки бу мәк­тәпкә бер­ке­телгән өлкән яшьтәге волнтерлар атнасына 15 сәгать буе мәктәптә эшләргә тиеш. Хөкүмәт пен­сионер­ларның юл, ашау өчен киткән чыгымнарын да кап­лаган. Нәти­җәдә, волонтер булып эш­ләгән пенсионерлар үз­ләрен физик яктан гына тү­гел, рухи яктан да яхшырак хис итә башлавын бел­дергән. Бүген инде бу программа дөнья­ның 17 шәһә­рендә эшли. Панин фике­рен­чә, волонтер әби-бабай­лар төркемен туплаганда, социаль яклау ида­рәләренә дә мөрәҗәгать итеп булыр иде. 
	---	
Ватаным Татарстан

	№ 148 | 07.10.2015	


